የወጣቶች ተጠቃሚነት እንዲጎለብት ተቀናጅቶ መሰራት ይገባል፦ ፕ/ት ሙላቱ
 በሀገሪቱ እድገት የወጣቶች ተሳትፎና ተጠቃሚነት እንዲጎለብት የሁሉም ሴክተር ምላሾች ፈጣንና የተናበቡ መሆን እንዳለባቸው ፕሬዝዳንት ዶ/ር ሙላቱ ተሾመ አሳሰቡ፡፡ሀገር አቀፍ የወጣቶች ልማት ምክክር መድረግ በአዲስ አበባ ተካሄዷል፡፡በብሔራዊ ደረጃ ለመጀመሪያ ጊዜ የተካሄደው መድረክ በወጣቶች ልማትና ብቃት ላይ በማተኮር ባለድርሻ አካላት የተቀናጀ ህብረ ዘርፋዊ ምላሽ እንዲሰጡ ያለመ ነው፡፡መድረኩን የከፈቱት የኢፌዴሪ ፕሬዝዳንት ዶ/ር ሙላቱ ተሾመ የወጣቶችን ተጠቃሚነት ለማረጋገጥ ሁሉም ሴክተር መስሪያ ቤቶች በተናበበ መልኩ ሊሰሩ ይገባል ብለዋል፡፡ወጣቱን የልማት ተጠቃሚ ለማድረግ በሚደረገው ጥረት ስራ አጥነት፣ ስደት፣ ኤች አይ ቪ እና የሱስ ተጋላጭነት ፈታኝ ሂደቶች መሆናቸው በመድረኩ ተገልጿል፡፡የሴቶች፣ ህፃናትና ወጣቶች ሚንስትር ወ/ሮ ዘነቡ ታደሰ በበኩላቸው የወጣቱን ልማትና ብቃት ለማጎልበት ውጤታማ ተግባራት ቢከናወኑም የተቀናጀ ጥረትን እንደሚጠይቅ ገልፀዋል፡፡ወጣቶች ከበሽታ እንዲጠበቁና በስነ-ተዋልዶ ጤና ዘርፍም ውጤታማ ስራ ለመስራት መዘጋጀታቸውን የገለፁት ደግሞ የጤና ጥበቃ ሚኒስትር ዴኤታ ዶክተር ከበደ ወርቁ ናቸው፡፡በመድረኩ የኢትዮጵያ ወጣቶች ያሉበትን ሁኔታ የሚያሳይ ሀገራዊ ሪፖርት ይፋ ሆኗል፡፡በሪፖርቱ ወጣቶችን ተጠቃሚ ያደረጉ የትምህርት፣ የጤና፣ የስራ እድል ፈጠራ ስራዎች መሰራታቸው ተገልጿል፡፡የወጣቶች የግንዛቤ እጥረት፣ ስራ ጠባቂነት፣ ሴክተር መስሪያ ቤቶች በወጣቶች ዙሪያ የተቀናጀና ውጤታማ ስራ አለመስራት በውስንነት ቀርቧል፡፡በኢትዮጵያ ወጣቶች ከአጠቃላዩ ህዝብ 42 በመቶውን እንደሚሸፍኑ ጥናቶች ያመለክታሉ፡፡